**Obveze privatnih iznajmljivača u 2025.**

**Prijava i odjava gostiju u sustav eVisitor**

Iznajmljivači su obvezni u roku od 24 sata po dolasku prijaviti u sustav „eVisitor“ sve osobe kojima pružaju usluge noćenja te u istom roku po odlasku odjaviti njihov boravak.

Prijavu turista putem sustava „eVisitor“ iznajmljivač obavlja koristeći pristupne podatke koje mu dodjeljuje Turistička zajednica (lozinka i TAN lista).

Od ove godine moguće je prijavljivati goste i putem besplatne mobilne aplikacije eVisitor. Aplikacija je dostupna za preuzimanje na Google Store i AppStore.

Pristupne podatke u Turističkoj zajednici iznajmljivač preuzima osobno, putem opunomoćenika ili putem NIAS ( e-Građani ) sustava.

**Turistička pristojba**

Pravilnikom o najvišem i najnižem iznosu turističke pristojbe propisan je raspon od 46,45 € do 132,72 €. Odluku o visini godišnjeg paušala turističke pristojbe za 2025. godinu donijela je Županijska skupština na prijedlog TZ Grada Paga i iznosi 50,00 € godišnje po krevetu (glavnom i pomoćnom prema Rješenju o kategorizaciji)

Na pomoćne krevete navedene u obrazloženju rješenja se ne plaća godišnji paušal, ali se ne smiju oglašavati, niti iznajmljivati djeci starijoj od 12 godina. Iznajmljivači koji imaju pomoćne krevete navedene u obrazloženju rješenja, a žele ih oglašavati i iznajmljivati, moraju predati zahtjev Upravnom odjelu za povjerene poslove državne uprave (ured u Pagu - kontakt: 023/612 304).

Uplatnice se mogu preuzeti iz sustava eVisitor ili u Turističkom info centru u Veloj ulici u Pagu. Pristojba se može platiti u tri jednaka obroka s rokovima dospijeća do 31.7., do 31.8., do 30.9. ili jednokratno do 31.07.2025.

Prema odluci Ministarstva turizma i sporta godišnji paušalni iznos turističke pristojbe plaća se prema najvećem kapacitetu smještajnog objekta u tekućoj godini.

To znači da ako dođe do povećanja kapaciteta bilo kada tijekom 2025. pristojba se uvećava razmjerno broju novo prijavljenih kreveta i plaća se za cijelu 2025. Ako dođe do smanjenja kapaciteta ili ukidanja rješenja o kategorizaciji bilo kada tijekom 2025. pristojba se plaća za cijelu 2025.

**Turistička članarina**

Pravilnikom Ministarstva propisano je godišnje paušalno zaduženje turističke članarine u iznosi od 5,97 € za glavne krevete i 2,99 € za pomoćne krevete.

Uplatnice se može preuzeti iz sustava eVisitor ili u Turističkom info centru u Veloj ulici u Pagu. Članarina se može platiti u tri jednaka obroka s rokovima dospijeća do 31.7., do 31.8., do 30.9. ili jednokratno do 31.07.2024.

U sustavu e-visitor imate uvid u informativni obračun članarine, pa Vas molimo da prije uplate provjerite stanje u nadležnoj ispostavi Porezne uprave.

Obračun članarine se dostavlja nadležnoj Poreznoj upravi na obrascu TZ 2 do 15.1.2025. za tekuću godinu prema podacima o broju kreveta i primitku iz prethodne 2024. godine. Obrazac TZ 2 koji se predaje do 15.1.2025. odnosi se dakle na razdoblje od 1.1.2025. do 31.12.2025.

**Porez na iznajmljivanje**

Grad Pag je odredio paušalni porez na dohodak po krevetu za 2025. godinu u iznosu od 100,00 € po glavnom i pomoćnom krevetu.

Paušalni porez iznajmljivač plaća tromjesečno na temelju rješenja kojeg izdaje Porezna uprava*.*

**PDV na proviziju stranih agencija**

Iako nisu u sustavu PDV-a, iznajmljivači su dužni obračunati i platiti PDV po stopi od 25% na račune koje im za obavljene usluge posredovanja (proviziju) ispostavi turistička agencija sa sjedištem u nekoj drugoj državi EU. Ovaj PDV iznajmljivači evidentiraju na obrascima PDV i PDV-S te ih podnose Poreznoj upravi za razdoblje poslovanja s tom agencijom.

**Izdavanje računa gostu**

Izdavanje računa gostu obveza je prema [Zakonu o ugostiteljskoj djelatnosti](https://www.cimerfraj.hr/download-zona/zakon-o-ugostiteljskoj-djelatnosti). koji kaže da je obveza privatnih iznajmljivača izdati gostu čitljiv i točan račun s naznačenom vrstom, količinom i cijenom, odnosno odobrenim popustom, pruženih usluga za svaku pruženu uslugu, osim u slučaju ako račun za usluge pružene gostu izdaje turistička agencija, članak 32., stavak 4.

Račun se iznimno može, umjesto gostu, izdati agenciji, ako to već agencija nije učinila u naše ime.

**Isticanje**[**cjenika**](https://www.cimerfraj.hr/propisi-i-zakoni/sluzbeni-cjenik-apartman)

Cijene na računu koji se izdaje gostu moraju uvijek odgovarati cijenama iz [cjenika](https://www.cimerfraj.hr/propisi-i-zakoni/sluzbeni-cjenik-apartman).

**Cjenik** mora biti istaknut na vidljivom mjestu u svakoj smještajnoj jedinici. Cijene moraju biti izražene u eurima. Na cjeniku mora biti navedena najviša krajnja cijena koju plaća gost.

U cjeniku se navodi jasno formirana cijena, i to ona najviša koja se može naplatiti za uslugu, na koju se kasnije može obračunavati popust iz različitih razloga. Svi popusti moraju biti navedeni i iskazani na računu koji se izdaje gostu, ali osnovna cijena na računu, na koju se obračunava popust, mora odgovarati cijeni navedenoj u cjeniku. U cjeniku je također potrebno navesti da je turistička pristojba uključena u cijenu i da obveznik ne podliježe plaćanju PDV-a prema Zakonu o PDV-u čl.90/st.2.

**Propisana ploča za smještajne objekte**

Standardizirana ili **propisana ploča** se može naručiti isključivo kod ovlaštenih proizvođača i njezin izgled je strogo određen. Naručiti se može samo prilaganjem valjane kopije Rješenja o kategorizaciji*.*

Informacije o ovlaštenim proizvođačima standardiziranih ploča mogu se pronaći na stranicama Ministarstva turizma i sporta.

**Podnošenje prigovora**

Iznajmljivač je svakom gostu obvezan ponuditi priliku da uputi prigovor na uslugu. Nije potrebno imati posebnu knjigu za podnošenje prigovora, dovoljno je na vidno mjesto u objektu istaknuti adresu elektroničke pošte na koju gost može poslati primjedbu, ili obavijest o načinu podnošenja prigovora uložiti u knjigu dobrodošlice gostu ili mapu s obavijestima u svakoj smještajnoj jedinici.

Iznajmljivač je dužan odgovoriti prigovor u roku od 15 dana, a sve prigovore treba čuvati godinu dana od datuma podnošenja istog.

**Oznaka zabrane alkohola za mlađe od 18 godina**

Zakonom o ugostiteljskoj djelatnostiiznajmljivači imaju obvezu isticanja oznake zabrane usluživanja, odnosno konzumiranja, alkohola osobama mlađima od 18 godina.

**Evakuacijski plan u smještajnoj jedinici**

Zakonom je propisano i isticanje **evakuacijskog plana** u svakoj smještajnoj jedinici. Nije propisano kako taj plan mora izgledati, tako da je dovoljan jednostavan tlocrt apartmana ili kuće za odmor, uz naznačene otvore i izlaze.

**Prva pomoć za goste**

Iznajmljivač je obvezan imati **kutiju prve pomoći** na dostupnom mjestu u objektu, ne u svakoj smještajnoj jedinici.

**Aparat za gašenje požara**

**Aparat za gašenje požara** nisu dužni imati privatni iznajmljivači, već samo pravne osobe.

**GDPR za iznajmljivače**

Iznajmljivač je obvezan prikupljati osobne podatke gosta samo u svrhu ispunjavanja svojih zakonskih obveza i evidencije gostiju u sustav eVisitor. Osobni podaci gosta se ne smiju kopirati niti dijeliti s trećim stranama.

Turističko informativni centar TZ Grada Paga

Vela Ulica 16, Pag

023/611 286

tic.info.pag@gmail.com